b'\n_START_ARTICLE_\nPunatyt\xc3\xb6nkorento\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPunatyt\xc3\xb6nkorento eroaa punaisella v\xc3\xa4rityksell\xc3\xa4\xc3\xa4n selv\xc3\xa4sti muista Suomessa tavattavista tyt\xc3\xb6nkorentolajeista, joista yksik\xc3\xa4\xc3\xa4n ei ole punainen. Naaraalla on koirasta tukevampi takaruumis. Vaikka laji on kirkasv\xc3\xa4rinen, se on usein varsin huomaamaton pysytelless\xc3\xa4\xc3\xa4n paikoillaan kasvillisuuden seassa._NEWLINE_Punatyt\xc3\xb6nkorennon takaruumiin pituus on 25\xe2\x80\x9329 mm ja takasiiven pituus 19\xe2\x80\x9325 mm.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nLajia tavateen melkein koko Euroopassa, Marokon ja Tunisian pohjoisosissa sek\xc3\xa4 Aasiassa Kaspianmerelle asti. It\xc3\xa4isill\xc3\xa4 elinalueillaan punatyt\xc3\xb6nkorento on harvinaistumassa. Se kuuluu Euroopassa kuitenkin monin paikoin yleisimpiin ja runsaslukuisimpiin hentosudenkorentolajeihin._NEWLINE_Suomessa lajia esiintyy jokseenkin harvinaisena ja paikoittain. Esiintym\xc3\xa4t ovat usein kohtalaisen pieni\xc3\xa4. Ahvenanmaalla lajia ei tavata._NEWLINE_Punatyt\xc3\xb6nkorentoa esiintyy virtaavilla vesill\xc3\xa4. Varsinkin varjoisat paikat hidasvirtauksisilla korpipuroilla ja pikkujoilla ovat lajin suosiossa. Etel\xc3\xa4-Suomessa sit\xc3\xa4 on havaittu lent\xc3\xa4m\xc3\xa4ss\xc3\xa4 my\xc3\xb6s ojien seisovilla vesill\xc3\xa4. Laji el\xc3\xa4\xc3\xa4 Euroopassa enimm\xc3\xa4kseen seisovilla vesill\xc3\xa4.\n_START_SECTION_\nElintavat\n_START_PARAGRAPH_\nLajin lentoaika on Suomessa kes\xc3\xa4kuun alusta elokuun alkupuolelle. P\xc3\xa4\xc3\xa4lentoaika sijoittuu kes\xc3\xa4kuun puolenv\xc3\xa4lin tienoilta hein\xc3\xa4kuun puoliv\xc3\xa4liin.'